Før hun kom til Norge fikk Leila Bayat (36) en dom på 80 piskeslag. Det trodde ikke norske myndigheter på, og sendte henne tilbake til Iran, der hun tirsdag ble pisket.

Leila Bayat (36) kom til Norge med sønnen, Mani, i 2009.

Med seg hadde hun en dom på 80 piskeslag i hjemlandet Iran, og hun sa at hun ville bli pisket dersom hun reiste tilbake.

Hun fikk avslag på asylsøknaden fordi Utlendingsnemda (UNE) mente hun hadde fabrikkert dommen. De mente derfor det var trygt å sende henne tilbake til Iran, og at det ikke var sant hun ville bli pisket i hjemlandet.

Etter åtte år i Norge ble hun alene sendt hjem 8. mars i år, på selveste kvinnedagen.

Sønnen hennes fikk familiegjenforening med faren sin, og bor sammen med ham i Steinkjer.

TV 2 kan nå vise bilder av Leila i Iran, der hun har synlige skader etter piskeslag.

Via Skype forteller 36-åringen at hun ikke har det bra og at dommen på 80 piskeslag ble gjennomført tirsdag.

– Det sto to damer i rommet med meg, den ene pisket og den andre telte slag. Det var grusomt, jeg har det ikke noe bra nå. Det var kjempevondt og jeg kunne ikke stå på beina etterpå, sier hun.

Dømt for alkoholdrikking

Dommen på 80 piskeslag fikk Leila etter at hun hadde brutt Sharialoven. Hun ble dømt for å ha drukket alkohol.

Venninnen hennes, Leila Saadati, er journalist og bor i Norge. Tirsdag fikk hun tilsendt en video som sjokkerte henne.

MED SØNNEN: Her er Leila Bayat sammen med sønnen Mani. Foto: Privat

Videoen viser Bayat i Teheran, der hun går til domstolsområdet hvor piskingen skal skje.

Etter piskingen måtte Leila få legebehandling. På ryggen har hun synlige spor etter straffen, med store, blodige arr.

– Hun sendte disse bildene til meg i går. Det er helt forferdelig, sier venninnen.

Onsdag kan Bayat fortsatt ikke gå eller sitte på grunn av skadene hun er påført.

Amnesty: – Tortur

Ekspertene er ikke i tvil – i denne saken har Norge brutt menneskerettighetene. Etter å ha sett bildene er ikke Amnesty International i tvil om at piskeslagene er tortur.

– Dette skjer fordi norske myndigheter har som utgangspunkt at alle som kommer til Norge blir behandlet som løgnere. Det har vært den politiske føringen fra den norske regjeringen de siste årene, mener rådgiver Gerhard Folkvord i Amnesty.

Bayats advokat i Oslo var onsdag i kontakt med henne flere ganger.

– Hun har det tøft og er preget av det som har skjedd, men hun vil gjerne at dette skal bli kjent i Norge, sier advokat Preben Kløvfjell.

Han understreker også at hjemsendelsen av Bayat til pisking er et brudd på internasjonal lov.

– Der har brutt Flyktningkonvensjonen, de har brutt Den europeiske menneskerettskommisjonens artikkel 3, altså vern mot å bli returnert til områder der man risikerer å bli utsatt for tortur. Gitt Bayats forklaring har de altså brutt disse internasjonale bestemmelsene, sier han.

Nå mener advokaten at vilkårene for utvisningen av Bayat er betydelig svekket.

– Vi har allerede satt ned en arbeidsgruppe med det formål å få henne tilbake til Norge, sier han.

Psykiske skader

Amir Moghadam, professor i medisin ved universitetet i Oslo og direktør for Iran Human Rights, er ikke i tvil om hva som har påført Bayat skadene på videoopptaket. Han sier hun tydelig er påført piskeslag.

– Dette kan føre til alvorligere skader på muskler og på indre organer som nyrene. Men jeg tror nedverdigelsen i slik pisking kan føre til psykiske skader som ikke forsvinner så lett, sier legen.

Han mener norske myndigheter har sviktet i denne saken.

– Norske myndigheter har et ansvar her, for Leilia har bedt om beskyttelse, sier han.

I en kommentar til TV 2 onsdag kveld sier UNE at de undersøker saken:

«UNE har ikke fått noen informasjon eller dokumentasjon på det som nå hevdes, men har spurt ambassaden i Teheran om de vet noe eller kan finne ut noe.»